**Felhívás a kínai turistacsoportok ADS-rendszerben történő beutaztatása iránt érdeklődő utazásszervezők részére – 2020 március**

**A Külgazdasági és Külügyminisztérium felhívást tesz közzé a kínai turistacsoportok ADS-rendszerben történő beutaztatása iránt érdeklődő utazásszervezők részére.**

**…………………………………………………………………………………………………………………………………………**

**Regisztrációs kötelezettség új érdeklődők számára**:

A Külgazdasági és Külügyminisztérium felhívja az utazásszervező és - közvetítő tevékenységről szóló 213/1996. (XII. 23.) Korm. rendelet alapján a Budapest Főváros Kormányhivatala által nyilvántartásba vett utazásszervezők figyelmét, hogy amennyiben az Európai Unió és Kína közötti ADS (approved destination status – jóváhagyott célország) szándéknyilatkozat, illetve az ahhoz kapcsolódó vízumszabályok feltételeinek betartása mellett kínai turistacsoportok ADS keretében történő beutaztatását kívánják folytatni, **regisztrációs szándékukat** **2020. március 2-ig** küldhetik meg a Külgazdasági és Külügyminisztérium számára.

A regisztrációhoz a mellékelt nyilatkozat és adatlap (melléklet 1) kitöltése és elektronikusan történő megküldése szükséges a **mariann.soos@mfa.gov.hu** **e-mail címre 2020. március 2-ig.**

A jelentkező utazási vállalkozások adatai – az Európai Unió és Kína közötti ADS szándéknyilatkozat értelmében – a regisztrációt követően megküldésre kerülnek a Kínai Kulturális és Turisztikai Minisztérium (korábbi nevén Kínai Turisztikai Hatóság, CNTA) illetékes szervei részére, mely időponttól a jelentkezők részére lehetőség nyílik az ADS-rendszerben, annak feltételei szerint a kínai turisták beutaztatására.

**Adatokban történt változás bejelentésének kötelezettsége a listán már szereplő vállalkozások számára:**

A korábbi ADS-listán (melléklet 2) már szereplő utazásszervezők részére nem szükséges az újbóli regisztráció; az aktualizált utazási irodai listán – ellenkező jelzés hiányában – továbbra is szerepelni fognak. Amennyiben azonban az előző regisztráció óta eltelt időszakban a korábbi ADS-listás vállalkozás **valamely adatában változás következett be**, azt szintén **a regisztrációs nyilatkozat és adatlap kitöltésével kérjük jelezni.**

Az Európai Unió és Kína közötti ADS szándéknyilatkozat hivatalos angol nyelvű szövege jelen felhívás 3. mellékletében található.

Budapest, 2020. január 31.

*(Külgazdasági és Külügyminisztérium)*